《吴山人彦先见示游圭峰诗次韵》
明代·叶汉

出郭佳山近，寻幽客意閒。小桥依涧折，仄径倚萝攀。

烟绕松林翠，苔侵石洞斑。峰尖危碍日，海阔澹浮山。

僧寺白云里，龙宫丹壑间。疏风传午磬，飞瀑洒晴滩。

五岛青连黛，双厓绿抹鬟。恣游日将夕，天外鸟初还。

作者简介：叶汉，字维东。新会人。明世宗嘉靖四年（一五二五）举人。官江西宁都知县。有《象洲集》。清顾嗣协《冈州遗稿》卷三有传。